De l’autunno do 2011 anava e vegniva da Barçeloña, donde viveiva alantô, ma inti giorni che stava à Zena approfittava pe praticâ o zeneise.
Dòppo un pâ de anni che gh’ea derê, ea bon, ciù ni meno, à no fâme tiâ i pesci in sciô moro quande arviva a bocca. Intanto, quella stæ m’ea capitou tra e moen – ma solo chi çerca o treuva – un libbro do Alessandro (Lusciandro) Guasoni, ch’o m’aiva averto di zinæ neuvi: “Barcoin. Sette racconti in lengua zeneise”, Le mani, Recco, 2006.
Son di racconti de fantaxia, squæxi de realismo magico a-a mainea sudamericaña, pin de riferimenti à un imaginäio esoterico e scimbòlico do quæ no ea à zazzun areo. O mondo letteräio do Guasoni o l’è un universo ch’o vive pe conto seu, ma chi o l’imprende à conoscilo o ô trovià vexin, familiâ, comme unna vegia canson che conoscian inta pöchi, ma che o l’è un clascico da nòstra vitta privâ, sensa o quæ a no saieiva pægia.
O Guasoni o l’è un de quelli scrïtoî che, segge inte poexie che inte pròse, o torna tutte e vòtte inti mæximi recanti de l’anima, ma o gh’arriva pe di strasetti delongo neuvi. A metafora de l’Autoritæ assolua ma priva de poei, a reçerca de mete che no se peu razzonze ma che no se peu no çercâ, a misëia da vitta addôçia da poexia di atti piccin de tutti i giorni, à tenscion verso un ciù in là che fòscia o no gh’è: e pagine do Guasoni son un regallo che solo chi leze o zeneise o peu fâse.
Coscì, l’ò vosciuo conosce o Alessandro Guasoni: ghe scrivo, se veddemmo. À Sestri, donde o l’à delongo visciuo. M’arregòrdo che l’ea za scuo, e ch’emmo fæto de vasche avanti e in derê into caroggio; dapeu son montou à cà seu à vedde a biblioteca. Che grande personaggio! Che senscibilitæ, che coltua! No porriæ fâne un retræto, oua in sce doî pê: no finiæ ciù, anche perché into tempo semmo diventæ amixi. Fòscia a megio cösa a l’è propoñe un video che aiva giou comme preuva pe un programma de televixon, che in sciâ fin o no s’è ancon fæto (manca e palanche, mia un pö che stranio!). O se saiæ ciammou “Ciarlaxie”; chissà che un giorno o no parte. Into fratempo, a pontata co-o Guasoni a l’è restâ a sola.
Lê fòscia o saviæ trovâghe un scimbolo; mi son contento che a-o manco o segge restou un documento vidio de un fra i ciù grendi scrïtoî zeneixi di urtimi trent’anni. Boña vixon!
Lescico
Alantô: allora
A-o manco: almeno
Bon (ea): ero capace
Ciarlaxie: parlantine, chiacchiere
Ciù ni meno: più o meno
Delongo: sempre
Derê: dietro
Moen: mani
Moro: faccia
Pægia: uguale
Recanti: angoli
Scuo: buio
Squæxi: quasi
Stæ: estate
Strasetti: sentieri
Zazzun: digiuno
Zinæ: orizzonti
lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn vec_Latn vec_Latn lij_Latn lij_Latn kmr_Latn lij_Latn luo_Latn lij_Latn ita_Latn ita_Latn scn_Latn knc_Latn scn_Latn hau_Latn lij_Latn